钦定古今图书集成/历象汇编/庶征典/第017卷 > 《管窥辑要》 > 汉
## 钦定古今图书集成/历象汇编/庶征典/第017卷 > 《管窥辑要》 > 汉

### 惠帝二年天裂

按《汉书惠帝本纪》，不载。　按《天文志》，“孝惠二年，天开
东北，广十馀丈，长二十馀丈。地动，阴有馀，天裂，阳不
足。皆下盛强，将害上之变也。”其后有吕氏之乱。

### 昭帝元平元年天常阴

按《汉书昭帝本纪》，不载。　按《五行志》，昭帝元平元年
四月，崩亡，嗣立昌邑王贺。贺即位，天阴，昼夜不见日
月，贺欲出。光禄大夫夏侯胜当车谏曰：“天久阴而不
雨，臣下有谋上者，陛下欲何之？”贺怒，缚胜以属吏。吏
白大将军霍光，光时与车骑将军张安世谋欲废贺，
光让安世以为泄语。安世实不泄，召问胜，胜上《洪范
五行传》曰：“皇之不极，厥罚常阴。时则有下人伐上，不
敢察察言，故云臣下有谋。”光安世读之大惊，以此益
重经术士，后数日，卒共废贺。此常阴之明效也。